Σκυριανά ήθη και Έθιμα 
το Ετος 19ΘΘ. 


Περιγραφή της Σκύρου του 1900 μέσα από τις στήλες της θρυλικής 
εφημερίδας της Χαλκίδας «ΕΥΡΙΠΟΣ» 



Γενικά αρχεία του Κράτους. Αρχείο Θ. Σκούρα. ΟαάήεΙ ΡΙοτεηΙ Αιΐξΐιείε 1782 

Μια υπέροχη περιγραφή της Σκύρου και των παραδοσιακών εθίμων της 
από τον άγνωστο συντάκτη της εφημερίδας ΕΥΡΙΠΟΣ, που την 
επισκέφθηκε τον Δεκέμβριο του 1900 και υπογράφει με το ψευδώνυμο 
“Μικρός τις διαβάτης». Τα κείμενα έχουν μεταγλωττιστεί από την 
καθαρεύουσα, στην καθομιλουμένη νεοελληνική γλώσσα και έχουν 
εμπλουτιστεί με φωτογραφίες από το καταπληκτικό αρχείο του Θ. Σκούρα 
που βρίσκεται στα ΓΑΚ και άλλες σχετικές με εκείνη την εποχή. 

νΐίΐιζ,ιιηίχ. 

Α. Η Σκύρος. Το ξακουστό από την αρχαιότητα νησί που έγινε πολύ 
γνωστό λόγω της σχέσης του με του ήρωες των Ελλήνων Αχιλλέα και 
Οδυσσέα οι οποίοι βρέθηκαν εκεί την περίοδο του Τρωικού πολέμου. Ο 
Αχιλλέας ζούσε εκεί για μεγάλο διάστημα κρυμμένος στα παλάτια του 
Λυκομήδη ενώ ο πολυμήχανος Οδυσσέας είχε έρθει με αποστολή να τον 
ανακαλύψει και να τον οδηγήσει στην πολιορκία της Τροίας. 



Η ανακάλυψη του Αχιλλέα στΐ]ν Σκύρο (Νίοοίαε Ροιιεείη) Σύμφωνα με τον Όμηρο, ο Αχιλλέας είχε 
μεταμφιεστεί σε γυναίκα στο παλάτι του Λυκομήδη για να αποφύγει τον Τρωικό πόλεμο. Ο πανούργος 
Οδυσσέας με τεχνάσματα τον ανακάλυψε και τον οδήγησε στην Τροία, που χάριν αυτών των δύο 
κατακτήθηκε τελικά. 

Και σήμερα όμως δεν παύει να κατέχει μία αξιοζήλευτη θέση στον χάρτη 
του κράτους της Ελλάδας καθώς κατοικείται από τουλάχιστον δύο 
χιλιάδες κατοίκους , έχει εύφορα εδάφη αλλά και ανεπτυγμένη 
κτηνοτροφία με αποτέλεσμα κάθε έτος να προσφέρει πολλά στην 
οικονομία της Ελλάδας που έχει ανάγκη ακόμα και μίας δραχμής. 
Αξιοσημείωτες είναι και οι εξαγωγές της σε εσπεριδοειδή και ζώα όπως 
κατσίκες, πρόβατα, μουλάρια και άλογα που τα τελευταία διακρίνονται 

για το μικρό τους ανάστημα και την δυσανάλογη ως προς το μέγεθος 
τους δύναμη. 


Γενικά αρχεία του κράτους, αρχείο Θ Σκούρα. Τα περίφημα μικρά αλογάκια της Σκύρου. 



Η ωραία και θελκτική Σκύρος είναι κτισμένη στους ανατολικούς 
πρόποδες της Ακρόπολης του νησιού και όχι σε πολύ μεγάλη απόσταση 
από την παραλία. Είναι ένα μαγευτικό πανόραμα με μικρά, κομψά και 
ολόλευκα σπιτάκια και εκκλησάκια που φανερώνουν την άλλοτε αλλά 
και τωρινή θρησκευτική ευλάβεια των κατοίκων, (γακθ. Σκούρας) 

Ψηλά πάνω στην κορφή των βράχων βρίσκεται το κάποτε αρχαίο 
φρούριο του νησιού που ήταν και τα ανάκτορα του Λυκομήδη. Σήμερα 
σώζονται Ενετικά και Τουρκικά ερείπια τειχών απόρθητου φρουρίου. 
Όπως γινόταν σε όλες τις ακροπόλεις έτσι και σε αυτή σαν δείγμα της 
μεγάλης θρησκευτικής αφοσίωσης των κατοίκων τότε και τώρα, και της 
υπερβολικής στοργής και εκτίμησης προς την σωτήρια πίστη μας, μέσα 
στο φρούριο υπάρχει ο ναός του Αγίου Γεωργίου, που είναι και ο 
πολιούχος άγιος του νησιού. Σαν τον αρχαίο Παρθενώνα έτσι και αυτός ο 
ναός, το καμάρι και καύχημα των Σκυριανών, χτίστηκε με την προσοχή 
και το ζήλο που αρμόζει σε ανθρώπους που έχουν μέσα τους τη φλόγα 
της πίστης στον Χριστό. Είναι το ιερό τους καύχημα, να έχουν πάνω από 
το κεφάλι τους έναν άγιο, όπως οι Αθηναίοι πρόγονοί μας είχαν την 
Αθηνά, που συμβόλιζε την σοφία κρατώντας το δόρυ της εκεί ψηλά στον 
Παρθενώνα της Ακρόπολης. 



Το κάστρο και ο ιερός ναός του Αγίου Γεωργίου. ΓΑΚ αρχείο Θ. Σκούρα. 


Η πρόσβαση στο νησί της Σκύρου γίνεται είτε με ατμόπλοιο είτε με 
ιστιοφόρο πλοίο μέσω της Κύμης. Στη δυτική παραλία του νησιού 
βρίσκεται το επίνειο της Σκύρου, η Λιναριά που εκεί γίνεται η επιβίβαση 
αλλά και αποβίβαση των επιβατών που επισκέπτονται ή εγκαταλείπουν 

το νησί. Από την Λιναριά στη Σκύρο μπορεί να πάει κανείς με ζώο που 
κάνει πιο εύκολη την διαδρομή και χρειάζεται μιάμιση ώρα. Το 
πρόβλημα όμως για την διεκπεραίωση όλου αυτού του ταξιδιού είναι η 
συγκοινωνία της Σκύρου με την Κύμη που μπορεί κάποιος να περιμένει 
για αρκετές μέρες ή ακόμα και έναν ολόκληρο μήνα το ατμόπλοιο αν 
υπάρχει κακοκαιρία. 


Η Λιναριά. Γενικά Αρχεία του Κράτους, αρχείο Θ. Σκούρα. 



Προχωρώντας από την παραλία προς την πόλη της Σκύρου συναντάς 
μεγάλες καλλιεργήσιμες εκτάσεις γης και ειδικά το καλοκαίρι ή την 
άνοιξη, μαγευτικές τοποθεσίες. Μετά από απο αρκετό βάδισμα φτάνεις 
στην πόλη του νησιού, την Σκύρο. Τα ομοιόμορφα λευκά σπιτάκια, το 
πλήθος των ανεμόμυλων, την ωραία και γεμάτη μικρά οικήματα 
ακρόπολή της, τον ναό Άγιο Γεώργιο με τα κελιά του που βρίσκονται 
πάνω από τα οικήματα που όλα αυτά ανεξαιρέτως λούζονται στον ήλιο, 
σε μια πόλη χτισμένη σε κεκλιμένο επίπεδο που αποτελεί μαγεία και 
γοητεύει το βλέμμα του επισκέπτη. Σα να είναι ζωγραφισμένη πάνω σε 
μια πλάκα μοιάζει, σαν ένα πανόραμα ανώτερο ακόμα και μιας 
μεγαλουπόλεως. 

Γενικά αρχεία του κράτους. Αρχείο Θ. Σκούρα. 



Αλήθεια, τι πηγή έμπνευσης θα ήταν για ποιητές και φιλόσοφους αυτή η 
θέα μια ανοιξιάτικη και ηλιόλουστη μέρα; Σε πόσες σκέψεις θα τους 
βύθιζε αλλά και ιδέες μια πανσέληνος νύχτα; Άραγε τι να αισθανόταν ο 
Αχιλλέας και τι να σκεφτόταν ο πανούργος Οδυσσέας! Χωρίς άλλο ζωή 
και δύναμη με ιερούς πόθους, και ιδεώδη αισθήματα φιλοπατρίας θα 
αποκόμισαν από την εδώ παραμονή τους. Αλλά αυτά είναι για 
ευφάνταστους φιλόσοφους, ας περιοριστούμε εμείς σε απλές περιγραφές. 

Ευχάριστη, γεμάτη ζωντάνια Σκύρος! Κακώς ονομάζεται Σκόρος 1 αφού 
η επιφάνεια της είναι ομαλότατη με άφθονες πηγές, μεγάλες εκτάσεις 
καλλιεργήσιμης γης, πεύκα αλλά και πολλούς καλούς, εύπορους και 
μορφωμένους κατοίκους. Μάλλον έχει αυτό το όνομα για να εξαπατάει 
τους επισκέπτες της που όταν διαπιστώνουν πως το όνομα της δεν έχει 
καμία σχέση με την πραγματικότητα, ανακουφίζονται λες και νοιώθουν 
τις θερμότερες ακτίνες του ηλίου να ζεσταίνει τις καρδιές τους. Μόνο 
έτσι δικαιολογείται αυτός που αποφάσισε να της δώσει τέτοιο όνομα. 

Ο όρμος της Καλαμίτσας σσ/ Σκύρο του 19 ου αιώνα. (Ιδρυμα Αικατερίνης Λασκαρίδη). 


1 Σκύρος. Σημαίνει μικρό κομμάτι πέτρας ή μεταφορικά για την συγκεκριμένη περίπτωση «ένας 
άγονος τόπος». 

ΚΑΙ.ΑΜΙΤΖΛ ΒΑΥ, Ι5ΙΛΝϋ ΟΓ 5ΚΥΚΟ 


Η έκταση του νησιού έχει δυνατότητα να φιλοξενήσει περισσότερους 
από δέκα χιλιάδες κατοίκους αλλά μόνο δύο έως τρεις χιλιάδες την 
κατοικούν. Αυτό καθιστά ευτυχισμένους και εύπορους τους σχετικά 
λίγους κατοίκους της, αλλά όπως είναι φυσικό μεγάλες εκτάσεις γης 
μένουν ακαλλιέργητες και χάνεται η ευκαιρία να γίνει το νησί ένας 
μεγάλος κήπος, όπως οι Σπέτσες και άλλα νησιά. Εδώ και λίγα χρόνια 
εξάγει μεγάλες ποσότητες σιδήρου απο τα μεταλλεία της τα οποία ήδη 
άρχισαν να εκμεταλλεύονται διάφορες εταιρείες με σημαντικότερη μια 
Ελληνική των αδερφών Σκένδερ. Και τα λατομεία του μαρμάρου όμως 
είναι άξια λόγου καθώς ο Δήμος εισπράττει από αυτά περισσότερες από 
δέκα χιλιάδες δραχμές κάθε έτος. Είναι περισσότερο από βέβαιο ότι ο 
ευγενής και ιππότης δήμαρχος κ. Γιαλούρης σύντομα θα αξιοποιήσει 
αυτά τα έσοδα για το καλό του νησιού. Μόνο ένα κακό υπάρχει στο νησί 
και αυτό είναι η πυκνή δόμηση που έχει σαν αποτέλεσμα την έλλειψη της 
πρέπουσας καθαριότητας. Όμως και αυτό φαίνεται ότι σύντομα θα 
τακτοποιηθεί μιας και πρόσφατα ο Δήμος άρχισε να αποκτά οικονομικές 
δυνάμεις που δεν είχε. Λίγο να τακτοποιηθεί αυτό το πρόβλημα και δεν 
θα είναι λίγες οι οικογένειες που θα την επισκέπτονται τα καλοκαίρια, 

είτε αυτές έχουν οικογενειακούς δεσμούς με το νησί είτε όχι, για το 
εξαιρετικό κλίμα της, τα ωραία τοπία της όπως του Αγίου Μηνά που 
βρίσκεται κοντά στην πόλη, για τα μεταλλεία σιδήρου της αλλά και τη 
πεδιάδα Τραχύλι και πολλά άλλα. 


Εικόνα από τα στενάκια της πόλης της Σκύρου. Γυναίκες καθαρίζουν και αλέθουν τον «πισέ» την 
περίφημη Σκυριανή φάβα, (φωτογραφία από “Ιωάννης ΒεναρδήςΧρ. Περγάμαλη”) 



Τα ήθη εδώ είναι αυστηρά μέν αλλά όχι απαλλαγμένα από τον σύγχρονο 
ψευδοπολιτισμό που τόσο πολύ έχει ζημιώσει τις πόλεις αλλά πολύ 
περισσότερο τις επαρχίες. Στις επαρχίες επιβάλλεται να υπάρχει 
μεγαλύτερη αυστηρότητα γιατί χάνεται ο χαρακτήρας και ο τρόπος ζωής 
και οι παραδόσεις του τόπου μας. Στις πόλεις είναι πολύ διαφορετικά τα 
πράγματα γιατί οι κάτοικοί τους μπορεί να προέρχονται από παντού, να 
έχουν διαφορετικές παραδόσεις και ήθη αλλά και τελείως διαφορετικό 
τρόπο ζωής. Τα χωριά κατοικούνται από αυτόχθονες με μία παράδοση 
που παρέλαβαν από τους γονείς τους, με τρόπο ζωής που αν δεν είναι 
όμοιος δεν θα μπορέσουν να επιβιώσουν σε μια τόσο κλειστή κοινωνία. 
Για αυτό και επιβάλλεται να διατηρούν με αυστηρότητα τις παραδόσεις 
τους, τα ήθη και τα έθιμα τους. Όπου αυτό δεν γίνεται τότε εισέρχεται 

υπογείως ο παρεξηγημένος πολιτισμός και όχι αυτός της αληθινής 
ελευθερίας του ανθρώπου. Εισέρχεται η υποδούλωση του πνεύματος και 
η ανάπτυξη δεσμών με χαμερπή και ταπεινά αισθήματα. Για την ακρίβεια 
των παραπάνω ας φέρουμε σαν παράδειγμα άνδρες και γυναίκες που 
συναλλάζονται χωρίς καμία προσοχή και συνάπτουν σχέσεις ή ακόμα και 
γάμους χωρίς την ευλογία της εκκλησίας ή χωρίς να εξετάσουν αν 
μεταξύ τους υπάρχει κάποιο συγγενικό κώλυμα. Τότε είναι απολύτως 
φυσικό να διεισδύσει το σκουλήκι της δήθεν ελευθερίας σε αυτή την 
κοινωνία, που κατατρώει τον αληθινό και αρρενοπρεπή χαρακτήρα της 
μεταβάλλοντας την σε φτωχό και υπόδουλο τόπο χωρίς ευγενή 
αισθήματα και υψηλά ιδανικά που είναι αποτελέσματα της ηθικής 
κατάπτωσης. Η αλήθεια είναι ότι δεν υπάρχει Ελληνική καρδιά που να 
της λείπει η ηθική υπεροχή αλλά δυστυχώς λόγω ελλείψεως γιατρών να 
την προστατεύσουν αυτή ασθενεί. Με λίγα λόγια έχουμε έλλειψη από 
δόκιμους εργάτες της ηθικής στον τόπο μας! 

ΕΘΙΜΑ ΣΚΥΡΙΩΝ. 

Είπαμε προηγουμένως ότι όλα τα σπιτάκια της Σκύρου είναι ομοιόμορφα 
και πάνω από αυτά, τα ηλιακωτά, οι ειδικά διαμορφωμένες ταράτσες 
τους δηλαδή που εκεί απολαμβάνουν την θέα τους ή κάνουν άλλες 
διάφορες εργασίες. 


(ΓΑΚ αρχείο Θ. Σκούρα) Από ψηλά τα σπιτάκια σ/ς Σκύρου και τα λιακτοτά τους. 

Εκτός από την πυκνή δόμηση και την ομοιομορφία τους εξωτερικά, τα 
σπιτάκια αυτά έχουν σχεδόν όλα την ίδια διαρρύθμιση στο εσωτερικό 
τους με μικρά δωμάτια στο βάθος και ένα μεγάλο στην είσοδο. Μόνο τα 
πρόσφατα χτισμένα σπίτια διαφέρουν, τα οποία έχουν κανονική 
διαρρύθμιση με δύο ή τρία το πολύ δωμάτια και τις επίσημες ημέρες στις 
ταράτσες τους οι γυναίκες εκθέτουν τα φορέματα τους, τα σταμνιά τους 
που είναι πάρα πολλά, τα σαγάνια 2 τους και τα ταψιά τους. Υπάρχει 
περίπτωση να δει κάποιος να κρέμονται ακόμα και στους τοίχους όλου 
του σπιτιού πάρα πολλά διαφορετικού μεγέθους και σχήματος τέτοια 
αντικείμενα. Πολλές φορές στο αρχοντικό 3 των σπιτιών αυτών είναι 
κρεμασμένα περισσότερα από 50 τέτοια σταμνιά που εκπλήσσουν τον 
επισκέπτη και διερωτάται για την χρησιμότητα τους. Αυτά τα σταμνιά 
είναι αχρησιμοποίητα και ηλικίας μεγαλύτερης ακόμα και από έναν 
αιώνα, με μοναδικό σκοπό τον στολισμό των σπιτιών. Αυτά δίνονται σαν 
προίκα στην κόρη τους που παντρεύεται, και αυτή με την σειρά της στις 
δικές της κόρες που συνεχίζεται από γενιά σε γενιά με αποτέλεσμα να 
βρίσκει κανείς στα σπίτια των Σκυριανών αγγεία από σίδερο ή ορείχαλκο 
ή πήλινα πιάτα εκατοντάδων ετών που αν μη τι άλλο έχουν σίγουρα και 
κάποια αρχαιολογική αξία. Κάποια από αυτά έχουν φτάσει να πωληθούν 
μέχρι και χίλιες δραχμές σε φίλους των αρχαίων. Πραγματικά πάντως 
κάνουν μεγάλη εντύπωση σε κάποιον που θα τα δει πρώτη φορά τόσο για 
την ποικιλία των χρωμάτων τους όσο για την περίτεχνη κατασκευή τους. 


Άποψη Σκυριανού σπιτιού μουσείο Φαλτάιτς 4 (ΓΑΚ Θ. Σκούρας) 



2 Τηγάνια. 

3 Στο δωμάτιο που φιλοξενούν τους επισκέπτες τους, στο σαλόνι τους όπως θα λέγαμε σήμερα. 

4 Μάνος Φαλτάιτς (1938-2012) Φιλόσοφος. Συγγραφέας, λαογράφος, ζωγράφος. Ιδρυτής του 
λαογραφικού μουσείου της Σκύρου. ( Μεταπαιδεια ) 

Τις επίσημες ημέρες όλα αυτά τοποθετούνται με προσοχή σαν ένα είδος 
εκθέματος σε όλα τα δωμάτια του και ιδίως στο πρώτο που θα 
συναντήσει ο επισκέπτης κατά την είσοδο του στο σπίτι. Την ημέρα του 
γάμου τα σπίτια του γαμπρού και της νύφης στολίζονται. Ιδιαίτερα στης 
νύφης, εκτός από τα σταμνιά εκθέτονται τα φορέματα της, τα στρωσίδια, 
οι τάπητες και τα σκεπάσματα. Δεν είναι λίγα τα υπέροχα μεταξωτά 
φορέματα που παίρνει σαν προίκα μαζί της όταν εγκαταλείψει το πατρικό 
της σπίτι. 


Νύφη (ΓΑΚ Θ. Σκούρας) 

Εκτός από τα δικά της προικιά θα πάρει μαζί της και για τις μέλλουσες 
κόρες της φορέματα και κοσμήματα αξίας πολλών χιλιάδων δραχμών. 
Έτσι, στολίδια, φορέματα, καλύμματα τραπεζιού, κεραμικά και πολλά 
άλλα υπέροχα εκθέματα στολίζουν το σπίτι της κόρης που ετοιμάζει τον 
γάμο της. Είναι απίστευτο ότι θυσιάζονται περιουσίες ολόκληρες για να 
αγοράσουν οι γονείς τα προικιά της κόρης τους και φυσικά κάποιοι πιο 
εύποροι δίνουν επιπλέον, κτήματα ή χρήματα. Αυτά τα λίγα για το 
όμορφο αυτό έθιμο. 

Ιδιαίτερα ανεπτυγμένη σε υπερβολικό μάλλον βαθμό που όμως τιμά τους 
Σκυριανούς, είναι η φιλοξενία τους. Δεν υπάρχει περίπτωση να φτάσει 
ξένος στο νησί και να μείνει εκτός στέγης, ούτε να μη νοιώσει την 
περιποίηση και περίθαλψη των αγαθών και φιλότιμων κατοίκων του 
νησιού. Το μόνο που χρειάζεται είναι να γνωριστεί με έναν από τους 
κατοίκους και αν είναι καλού χαρακτήρα άνθρωπος τότε θα γνωρίσει 
φιλοξενία ανάλογης της φημισμένης του Αβραάμ 5 αφού πρόθυμα θα τον 
υποδεχτούν και περιποιηθούν οι πάντες στα σπίτια τους. Έτσι νοιώθουν 
οι Σκυριανοί, ότι είναι υποχρέωση και τιμή τους να περιποιηθούν τον 
ξένο και να φάνε μαζί του. Ωραία τυριά, γλυκύτατα κρεατικά, φρούτα, 
μέλι και άλλα γλυκίσματα, ψάρια της ώρας και αστακοί 6 που μόλις 
ψαρεύτηκαν, γεμίζουν το τραπέζι για να φάει και να ευχαριστηθεί ο 
ξένος φίλος τους. Και αυτά μη φανταστεί κανείς ότι γίνονται προσποιητά 
ή από υποχρέωση, αλλά μέσα από την καλή καρδιά τους και την αγάπη 
αυτών των αγαθών και ευγενών ανθρώπων. Δεν υπάρχει ίχνος 
υποκρισίας στην φιλοξενία τους και στη συμπεριφορά τους αλλά 
αδερφική προσέγγιση για κάθε ξένο που επισκέπτεται το νησί τους. Οι 
Σκυριανοί έχουν ανοιχτή καρδιά, αφελή χωρίς περιστροφές , δολιότητα ή 
υστεροβουλία. Όταν φιλοξενεί ή περιθάλπει κάποιον ξένο αδιαφορεί αν 
θα βρει ανταπόδοση από εκείνον. Στο μόνο που αποσκοπούν όλες αυτές 
οι καλοκάγαθες πράξεις του είναι να μη νοιώσει δυσάρεστα ο ξένος, να 
μην ενοχληθεί μέσα στο σπίτι του και όταν φύγει να έχει αποκομίσει τις 
καλύτερες εντυπώσεις για την φιλοξενία και την υποδοχή που του 
επιφυλάχτηκε. Αυτή είναι η μοναδική φιλοδοξία του αγαθού νησιώτη. 


5 Αναφέρεται στην περίφημη συνάντηση του Αβραάμ με τους Αγγέλους και την υποδοχή που τους 
επιφύλαξε. (Γένεση κεφ 11-25) 

6 Οι ξακουστοί Σκυριανοί αστακοί. Είναι ένας από τους σημαντικότερους λόγους της τουριστικής 
ανάπτυξης του νησιού οι πληθώρα των αστακών της Σκύρου όπως και οι περίφημοι μοναδικοί, στο 
είδος της αλίευσης των αστακών ψαράδες της Σκύρου. 

Πόσα θα μπορούσε να διδαχτεί η κοινωνία των πόλεων; Μόνο αυτοί που 
έχουν γνωρίσει απογοητεύσεις από επίπλαστες και ψεύτικες 
φιλοφρονήσεις είναι σε θέση να αντιληφθούν το μεγαλείο τέτοιων 
ανιδιοτελών πράξεων. 

Ένα άλλο έθιμο των Σκυριανών είναι το πλήθος των ιδιόκτητων 
εκκλησιών και των πανηγυριών σε κάθε γιορτή που όλες οι ενορίες 
σύσσωμες σαν αδέρφια συγκεντρώνονται και γιορτάζουν τον άγιο τους. 
Οι εισφορές των πιστών, τα έσοδα από τα κτήματα των εκκλησιών, 
συλλέγονται από τους ίδιους και τα διαθέτουν για τη συντήρηση και 
γενικά τις ανάγκες των εκκλησιών και φυσικά για την εξυπηρέτηση των 
εκάστοτε προσκυνητών. 


Διάσπαρτα εκκλησάκια στο νησί. (ΓΑΚ Θ. Σκούρας) 



Όσο ενδιαφέρον δείχνουν για το σπίτι τους και για τις περιουσίες τους 
ανάλογο δείχνουν και για τις εκκλησίες τους , κάτι που θεωρούν 
αυτονόητο και υποχρέωση τους. Αυτή η ενασχόληση τους με τις 
εκκλησίες βοηθάει πολύ στο να διατηρείται ακμαίο το θρησκευτικό τους 
συναίσθημα και να ζουν με ομόνοια και αγάπη. Έννοιες δύσκολες και 
σπάνιες για τις σημερινές νέες συνθήκες διαβίωσης μας. Όμως θα πρέπει 
να παρατηρήσω ότι λόγω του πλήθους αυτών των μικρών εκκλησιών δεν 
προχωράνε οι Σκυριανοί στην ανέγερση ενός αλλά λέοντος ναού που με 
τη μεγαλοπρέπεια του θα δηλώνει το μεγάλο ενδιαφέρον τους για τη 

θρησκεία και το βαθύ θρησκευτικό τους συναίσθημα που είναι αναγκαίο 
για τις κοινωνίες αλλά και για τον καθένα προσωπικά. Αν μπορούσε να 
τους παραχωρηθεί ο ναός του Αγίου Γεωργίου που βρίσκεται στην 
Ακρόπολη του νησιού μαζί με τα κτήματα του, τότε θα κάλυπταν αυτό το 
κενό αφού και υπέροχο κτίσμα είναι και ωραία εσωτερική διακόσμηση 
έχει, αλλά και έσοδα δεν έχει λίγα αυτός ο ναός. Τα έσοδα αυτά δεν 
φτάνουν μόνο για την συντήρηση του αλλά και για να θρέψει 
εκατοντάδες φτωχούς και άπορους ώστε να εξαλειφτεί το φαινόμενο της 
πείνας ή του θανάτου από ανέχεια. Αυτός ήταν και ο σκοπός άλλωστε 
των παλαιότερων που έχτισαν το ναό. 

Η μονή του Αγίου Γεωργίου. (ΓΑΚ Θ. Σκούρας). 



Άλλο ένα έθιμο των Σκυριανών είναι να φοράνε όλοι ανεξαιρέτως όταν 
ξεκινάνε πολύ νωρίς το πρωί για να πάνε στις δουλειές τους, το μαντήλι 
στο κεφάλι τους. Το φοράνε όπως θα φορούσαν ένα στεφάνι και είναι 
τόσο σημαντικό γι αυτούς που όλοι, είτε είναι κτηματίες είτε τσοπάνηδες 
δεν πάνε στη δουλειά τους χωρίς το μαντήλι στο κεφάλι τους. Νομίζει 
κανείς ότι είναι ένα στολίδι γι αυτούς ή βραβείο για την εργατικότητα 
τους και τους κόπους του. Βλέπει κανείς τους βοσκούς να μη φοράνε 
πουκάμισο ή μία οποιαδήποτε φανέλα αλλά το μαντήλι απαραίτητο στο 
κεφάλι τους και πηδάνε στις ανηφοριές και κατηφοριές τραγουδώντας, 

χωρίς να έχουν ούτε αυλό 7 ούτε φόρμιγγα 8 στα χέρια τους παρά μόνο την 
γλίτσα τους. 


Το περίφημο μαντήλι των Σκυριανών. (ΓΑΚ Θ. Σκούρας) 



7 Αυλός. Πνευστό όργανο που συνήθως έχουν οι βοσκοί. 

8 Έγχορδο αρχαίο μουσικό όργανο που μοιάζει στην άρπα. 

Τι όμορφη και απλή ζωή μέσα στη φύση, χωρίς ανιαρές υποχρεώσεις, 
πίκρες και πόνους. Πόσο ευτυχισμένα περνούν τη ζωή τους 
εξυπηρετώντας μόνο τις βασικές ανάγκες διαβίωσης τους σε αντίθεση με 
τους κατοίκους των πόλεων που δημιουργούν αδιάκοπα καινούργιες 
ανάγκες, παίρνοντας μέρος έτσι σε έναν αγώνα χωρίς λογική και 
μακάβριου τέλος. 

Το τελευταίο και το καλύτερο όλων είναι ότι ο τόπος δεν στερείται 
επιστημόνων, καθώς και γιατρούς και φαρμακοποιούς και νομικούς αλλά 
και άλλους επιστήμονες ικανούς και άξιους διαθέτει η κοινωνία του 
νησιού. Αυτοί κάθε βράδυ συγκεντρώνονται σε ένα ιδιαίτερο καφενείο, 
κάτι σαν λέσχη και συζητούν για διάφορα θέματα. Οι συζητήσεις τους 
γίνονται με την δέουσα ευπρέπεια και τάξη. Όταν κάποιος από αυτούς 
έχει τον λόγο όλοι ακούνε με προσοχή αυτά που θα πει και θεωρούν 
απρέπεια να παρεμβαίνουν διακόπτοντας τον ή παίρνοντας του τον λόγο 
πράγμα που είναι συνηθισμένο φαινόμενο στους θερμόαιμους Έλληνες. 
Είναι υπέροχο και ευγενές να μιλάει κάποιος για ένα θέμα και οι 
υπόλοιποι να τον ακούν με προσοχή κάνοντας ησυχία μέχρι να έρθει η 
σειρά τους να λάβουν τον λόγο για να απαντήσουν ή να αναπτύξουν ένα 
άλλο θέμα σπουδαίο ή μη. Αυτό ήταν ένα άριστο έθιμο των αρχαίων 
Ελλήνων όπως μας αναφέρει ο Όμηρος. Κανείς δεν τολμούσε να 
διακόψει αυτόν που αγόρευε ή που μιλούσε απλώς για κάποιο θέμα, παρά 
μόνο περίμενε υπομονετικά να τελειώσει την ομιλία του και να του 
επιτραπεί να πάρει αυτός τον λόγο. Αυτό είναι ένδειξη σεβασμού και 
μεγαλοπρέπειας ενός λαού αλλά ταυτόχρονα και ένας τρόπος να 
κατανοήσει κάποιος τα λεγόμενα του αγορητή, όταν από τη μεριά του 
ακροατηρίου υπάρχει απόλυτη ησυχία. Αυτό είναι ένα χαρακτηριστικό 
γνώρισμα των Ασιατικών λαών και ιδίως των Τούρκων που κανείς νέος 
δεν τολμάει να διακόψει κάποιον ηλικιωμένο όταν λέει τη γνώμη του για 
οποιοδήποτε θέμα και αφού ολοκληρώσει την ομιλία του τότε θα 
αποφασίσουν αν είχε ενδιαφέρον ή όχι. Ακόμα και οι απλές συζητήσεις 
τους διεξάγονται με αξιοπρέπεια, και κάτω από απόλυτη ησυχία ακούνε 
με προσοχή τον ομιλητή. Θεωρούν βάρβαρο, αγροίκο και ασεβή κάποιον 
που διακόπτει τον ομιλητή με αποτέλεσμα να καταστρέφει τον ειρμό της 
σκέψης του και κατά συνέπεια της όλης συζήτησης. Δεν είναι λίγες οι 
φορές που ακόμα και μείς οι ίδιοι συμπεριφερόμαστε σαν βάρβαροι 
παραβαίνοντας τους κανόνες ευπρέπειας. Ως προς τη δημόσια τάξη το 
νησί δεν βρίσκεται και σε πολύ ευχάριστη θέση καθώς και μικροκλοπές 

γίνονται και ζημιές σε κτήματα και κλοπές σε ζώα. Γι αυτό και οι δίκες 
είναι αδιάκοπες προς ωφέλεια των κατήδων που για χάρη τους πολλές 
φορές λαλεί ο κούκος, όχι μόνο την άνοιξη αλλά και τον χειμώνα. Οι 
Σκυριανοί σε γενικές γραμμές είναι νομοταγείς, εργατικοί και δραστήριοι 
άνθρωποι με ανεπτυγμένη την ικανότητα να ξεπερνούν τα όποια 
προβλήματα τους και να κερδίζουν από αυτά, να προοδεύουν 
δουλεύοντας σκληρά, τη γη και τη θάλασσά τους. 

Μικρός τις διαβάτης. 

Εφημερίς Εύριπος. 2-16 Δεκεμβρίου 1900. 


Μεταφορά στην καθομιλουμένη και εμπλουτισμός κειμένων με 

φωτογραφίες και επεξηγήσεις 

νλιιζιιηίχ 

11 Νοεμβρίου 2019. 

